Universis presentes litteras inspecturis, ego Hugo de Mayengne, miles, notum facio quod ego sanus mente, licet eger corpore, volens anime mee providere dum vacat, do et lego in puram et perpetuam elemosinam Deo et ecclesie beate Marie de Reclenis unam minam frumenti ex annuo redditu, ad mensuram Eduensem. pro anniversario meo in eadem ecclesia annis singulis faciendo; item, et quamdam aliam frumenti similiter ex annuo redditu, ad mensuram predictam, pro anniversario deffuncte castellane quondam uxoris mee in eadem ecclesia faciendo; quam minam frumenti pro anniversario meo et quam minam frumenti pro anniversario predicte castellane affecto et assigno in perpetuum eidem ecclesie super universos redditus, exitus et proventus de Mayengne et heredes meos predictos redditus, exitus et proventus pro tempore possidentes et tenentes specialiter obligo ad solvendum prefatum bladum ecclesie supradicte et curato ipsius ecclesie pro tempore existenti annuatim, et volo quod vir venerabilis Officialis Eduensis qui nunc est vel qui pro tempore erit ipsos compellat per censuram ecclesiasticam ad id faciendum, tenendum et inviolabiliter perpetuo observandum ubicumque maneant vel existant. Et ut hoc ratum firmum, stabileque permaneat sigilla venerabilium virorum Petri canonici et archipresbiteri Eduensis et Guillemi archipresbiteri de Poilleyo litteris presentibus apponi supplico et requiro. Et nos Petrus canonicus et archipresbiter Eduensis et Guillemus archipresbiter de Poilleyo supradicti notum facimus universis presentibus et futuris quod nos ad supplicationem et requisitionem dicti Hugonis militis sigilla nostra litteris presentibus apponimus in robur, testimonium fidemque perpetue veritatis. Datum et actum anno Domini millesimo ducentesimo septuagesimo quinto, mense Februarii.